b'\n_START_ARTICLE_\nU\xc5\xbeice\n_START_SECTION_\nHistoria\n_START_PARAGRAPH_\nEnsimm\xc3\xa4inen merkitt\xc3\xa4v\xc3\xa4 maininta U\xc5\xbeicesta on dokumentissa, joka on p\xc3\xa4iv\xc3\xa4tty lokakuun yhdeks\xc3\xa4nnelle p\xc3\xa4iv\xc3\xa4lle 1329. Kaupunki oli 1300-luvun puoliv\xc3\xa4liss\xc3\xa4 Vojislav Vojinovi\xc4\x87in hallinnassa. H\xc3\xa4nen kuoleman j\xc3\xa4lkeen valtaan nousi Nikola Altomanovi\xc4\x87, joka l\xc3\xa4hti laajentamaan valtakuntaansa. Naapurihallitsijat serbialainen Lazar ja bosnialainen Tvrtko I liittoutuivat Altomanovi\xc4\x87 vastaan. Altomanovi\xc4\x87 k\xc3\xa4rsi tappion 1373, ja h\xc3\xa4n sokeutui taistelussa. T\xc3\xa4m\xc3\xa4n j\xc3\xa4lkeen U\xc5\xbeice siirtyi Lazarin alaisuuteen._NEWLINE_Serbihallinnon rapistuessa osmanit valloittivat U\xc5\xbeicen alueen. It\xc3\xa4vallan ja osmanien v\xc3\xa4listen sotien aikana 1600-luvun lopussa ja 1700-luvulla U\xc5\xbeicesta tuli t\xc3\xa4rke\xc3\xa4 sotilaallinen keskus. My\xc3\xb6hemmin 1800-luvulla serbien ensimm\xc3\xa4isen kansannousun aikana U\xc5\xbeicen merkitys kasvoi. U\xc5\xbeice vapautui osmanivallasta 1805. Osmanien kukistettua kansannousun kaupunki p\xc3\xa4\xc3\xa4tyi takaisin osmanihallintoon 1813. Lopullisesti osmaniaikakausi p\xc3\xa4\xc3\xa4ttyi U\xc5\xbeicessa 1862._NEWLINE_Ensimm\xc3\xa4iset osmanien j\xc3\xa4lkeiset tilastot kertovat, ett\xc3\xa4 U\xc5\xbeicessa oli 3\xc2\xa0163 asukasta. Kaupungin kaava hyv\xc3\xa4ksyttiin 1871, ja sen j\xc3\xa4lkeen kaupunki alkoi kehitty\xc3\xa4. U\xc5\xbeice oli ensimm\xc3\xa4isi\xc3\xa4 serbikaupunkeja, jotka sai s\xc3\xa4hk\xc3\xb6t ja nykyaikaista energiaa kaupungin kehitt\xc3\xa4miseksi U\xc5\xbeicen vesivoimalan ansiosta. Se avattiin vuonna 1899. Uuden energian ansiosta kaupungin teollisuus alkoi kehitty\xc3\xa4._NEWLINE_Toisen maailmansodan aikana U\xc5\xbeicesta tuli lyhytaikaisen U\xc5\xbeicen tasavallan keskus. Tasavalta oli itsen\xc3\xa4isen\xc3\xa4 14. syyskuuta \xe2\x80\x93 29. marraskuuta 1941.'